Michael Aastrup Jensen (V), 2023-03-14:
Vi siger fra Venstres side absolut også tak for redegørelsen fra udenrigsministeren.
Den er som altid spændende læsning, og det, man jo tydeligt kan danne sig en fornemmelse af, er jo, at hvor vi tit har fokuseret meget på lavspænding, hvilket også har været den rigtige strategi, set i lyset af at ingen af os ønsker, at der kommer sådan et våbenkapløb i gang i det arktiske, for det er der ingen, der vinder på, så må vi også bare erkende, at det ikke nytter noget at være naive forstået på den måde, at vi er oppe imod et Rusland, som jo agerer – det kan alle jo se – ekstremt aggressivt i forhold til at tiltvinge sig magt, arealer osv. med våbenkraft.
Så nytter det jo ikke noget, at vi render rundt og siger, at oppe i det arktiske kan vi da godt være gode venner.
For er det overhovedet muligt at være gode venner med en bølle, som ikke respekterer bare det, der minder om internationale regler og retningslinjer?
Svaret er selvfølgelig, at nej, det er det ikke.
Derfor er jeg også rigtig glad for, at vi allerede selvfølgelig har fået tilført den såkaldte arktiske kapacitetspakke, men det er jo ikke nok i forhold til at styrke forsvaret på de nordlige flanker inden for kongeriget.
Der er selvfølgelig brug for mere, og der er også brug for en total afstandtagen fra den, skal vi sige adfærd, som Rusland har.
For Rusland har jo også været i gang med en, skal vi sige opbygning af militær kapacitet i det arktiske.
Rusland har jo også en offensiv kapacitet, som de allerede den dag i dag vil kunne bruge mod f.eks. Grønland eller Færøerne.
Vi oplevede for ikke så lang tid siden det fuldstændig barokke, at der var fly, der overfløj Færøerne, og som man jo forventede var russiske, men vi vidste det reelt ikke, for da havde vi endnu ikke fået radaren op at køre.
Vi oplever jo også, at lige nu, mens jeg står og snakker, så kan der – kan der – foregå ting over Østgrønland, som vi ikke har nogen som helst idé om, fordi vi ikke har noget overblik.
Og ja, det er kæmpestore arealer, vi taler om, og derfor er det selvfølgelig også rigtig dyrt at gå ind og forsvare de her områder.
Men forsvaret af kongeriget må altid være det vigtigste i det her Ting.
Derfor er jeg også rigtig, rigtig glad for, at vi snart kommer i gang med forsvarsforhandlingerne, som det her selvfølgelig også vil være en rigtig, rigtig stor del af, nemlig hvordan og hvorledes vi laver et godt og sikkert forsvar af hele kongeriget.
Så er jeg også rigtig glad for, at det, som redegørelsen også lægger vægt på, er, at hvor vi jo tidligere måske har set, at det kun var supermagterne, der interesserede sig for f.eks. Grønland, bl.a. med åbningen af det amerikanske konsulat, jamen så er det jo også sådan, at vi nu forhåbentlig langt om længe får åbnet et kontor for Europa-Kommissionen.
Det synes jeg er rigtig godt.
Jeg synes også, det er rigtig godt, at vi tidligere har fået styrket Rigsombudsmanden i Grønlands kontor.
Det er måske så ikke verdens største styrkelse, som man lavede dengang, og derfor mener jeg også, at det er et af de områder, hvor vi burde styrke det endnu mere.
Og ja, det koster alt sammen altså penge, og derfor er jeg jo også her glad for, at man i regeringsgrundlaget har skrevet, at man skal gå ind og styrke udenrigstjenesten, for udenrigstjenesten må jo også bl.a. sikre sådan noget som f.eks. Rigsombudsmanden i Grønlands kontor i Nuuk.
Det er jo en af mine personlige kæpheste, og hver gang jeg får mulighed for det, nævner jeg det, nemlig at hvor vi jo fra dansk side har været rigtig fornuftige med at indføre en såkaldt screeningsordning, som dækker kritisk infrastruktur i forhold til, skal vi kalde det Kernedanmark, så mangler vi jo stadig væk, at den grønlandske regering og den færøske regering gør det samme.
Derfor bringer jeg min meget, meget venlige, men også efterhånden gentagne opfordring til de to regeringer, og den er: Lad os nu komme i gang!
For det er desværre, som jeg også startede med at sige, sådan, at der ikke er nogen grund til at være naive i forhold til den ustabile og farlige verden, vi lever i.
Vi har nogle lande, og lad os bare være ærlige om, hvad det er for nogle lande, for det er bl.a. – eller det er det kun – Rusland og Kina, som ønsker på helt geopolitisk måde at overtage mere og mere magt rundtom i verden i forhold til den kritiske infrastruktur.
Det kan ingen – ingen – i kongeriget, hvor end man så bor, Grønland, Færøerne eller Danmark, have en interesse i kommer til at ske inden for kongerigets grænser.
Det er der ingen, der kan have en interesse i.
Derfor må vi også sørge for, at det, der er retningslinjerne og loven i Danmark, også er noget, som vi håber – og det er jo kun et håb, vi kan have – at de to regeringer får mulighed for at få indført de to steder.